তবে একেবারে শেষে সবিনয়ে একটা কথা বলতে চাই। রবীন্দ্র-অনুরাগী বৃত্তের একেবারে ভিতরে থেকে যাঁরা পরবর্তী সময় রবীন্দ্রনাথকে নিয়ে লেখালিখি করেছেন তাঁদের সকলের চোখেই রবীন্দ্রনাথ ছিলেন গুরুদেব - অর্থাৎ যিনি একই সঙ্গে গুরু এবং একই সঙ্গে দেব। এরকম একটা দেবত্বের জায়গা থেকেই তাঁরা কবিকে বিচার করেছেন। শেষ বয়সে কবি সকালে যখন লেখার টেবিলে বসে লিখছেন তখন মাঝে মাঝেই একজন করে এসে তাঁকে প্রণাম করে চলে যেতেন। বেশিরভাগই মহিলা। লোকে যেমন মন্দিরে ঢুকে ঠাকুর প্রণাম করে। এই দৃশ্য দেখে অস্বস্তিতে পড়েছিলেন সাহিত্যিক বনফুল, যা তিনি লিখেও গেছেন তাঁর স্মৃতিকথায়। আচার্য ক্ষিতিমোহনকে একটুও অশ্রদ্ধা না করে বলা দরকার, এইসব স্মরণীয় লেখাগুলির মধ্যেও এইরকম ভক্ত-ভগবানের দৃষ্টিভঙ্গি অনেক সময়ই চোখে পড়ে। আমরা যাঁরা একজন কবিকে তাঁর রক্ত-মাংস-স্নায়ুর অবয়বেই দেখতে চাই তারা এই বিচারের সামনে কিছু আড়ষ্ট বোধ করব, যদিও তাতে লেখাগুলির ঔজ্জ্বল্য কিছু ম্লান হয় বলে মনে করছি না। তবু এইটুকু পাঠকদের জানিয়ে দেওয়া ভাল।